ଜିଲା ପ୍ରଶାସନର ବାର୍ଡ ଫ୍ଲୁ ସମୀକ୍ଷା\nପାରାଦୀପ,୭।୩(ସ୍ବ.ପ୍ର.): ପାରାଦୀପ ଓ ଏହାର ଆଖପାଖ ଅଞ୍ଚଳରେ କାଉମଡ଼କ ଏବଂ ବାର୍ଡ ପ୍ଲୁ ଚିହ୍ନଟ ପରେ ପ୍ରଶାସନିକ ତତ୍ପରତା ବଢ଼ିଯାଇଛି। ବୁଧବାର ଜିଲା ପ୍ରଶାସନ ପକ୍ଷରୁ ପୌର ପ୍ରଶାସନିକ ଭବନରେ ସମୀକ୍ଷା ବୈଠକ ଅନୁଷ୍ଠିତ ହୋଇଛି। ବର୍ତ୍ତମାନର ଅବସ୍ଥାକୁ ଲକ୍ଷ୍ୟକରି ପ୍ରଶାସନ ଆଉ ୩ ମାସ ପର୍ଯ୍ୟନ୍ତ କଟକଣା ବଳବତ୍ତର ରଖିବାକୁ ନିଷ୍ପତ୍ତି ନେଇଛି। ଅର୍ଥାତ୍ ଫେବୃୟାରୀ ୨୭ରୁ କୁକୁଡ଼ା-ବତକ ମାଂସ ଓ ଅଣ୍ଡା ଖାଇବା ଏବଂ ବିକିବା ଉପରେ ରହିଥିବା କଟକଣାକୁ ଜୁନ୍ ୬ ତାରିଖ ପର୍ଯ୍ୟନ୍ତ ବୃଦ୍ଧି କରାଯାଇଥିବା ଜିଲାପାଳ ୟାମିନୀ ଷଡ଼ଙ୍ଗୀ ସୂଚନା ଦେଇଛନ୍ତି।\nଜିଲା ପ୍ରଶାସନର ବାର୍ଡ ଫ୍ଲୁ ସମୀକ୍ଷା\t March 8th, 01:29 AM March 8th, 01:29 AM\nପାରାଦୀପ,୭।୩(ସ୍ବ.ପ୍ର.): ପାରାଦୀପ ଓ ଏହାର ଆଖପାଖ ଅଞ୍ଚଳରେ କାଉମଡ଼କ ଏବଂ ବାର୍ଡ ପ୍ଲୁ ଚିହ୍ନଟ ପରେ ପ୍ରଶାସନିକ ତତ୍ପରତା ବଢ଼ିଯାଇଛି। ବୁଧବାର ଜିଲା ପ୍ରଶାସନ ପକ୍ଷରୁ ପୌର ପ୍ରଶାସନିକ ଭବନରେ ସମୀକ୍ଷା ବୈଠକ ଅନୁଷ୍ଠିତ ହୋଇଛି। ବର୍ତ୍ତମାନର ଅବସ୍ଥାକୁ ଲକ୍ଷ୍ୟକରି ପ୍ରଶାସନ ଆଉ ୩ ମାସ ପର୍ଯ୍ୟନ୍ତ କଟକଣା ବଳବତ୍ତର ରଖିବାକୁ ନିଷ୍ପତ୍ତି ନେଇଛି। ଅର୍ଥାତ୍ ଫେବୃୟାରୀ ୨୭ରୁ କୁକୁଡ଼ା-ବତକ ମାଂସ ଓ ଅଣ୍ଡା ଖାଇବା ଏବଂ ବିକିବା ଉପରେ ରହିଥିବା କଟକଣାକୁ ଜୁନ୍ ୬ ତାରିଖ ପର୍ଯ୍ୟନ୍ତ ବୃଦ୍ଧି କରାଯାଇଥିବା ଜିଲାପାଳ ୟାମିନୀ ଷଡ଼ଙ୍ଗୀ ସୂଚନା ଦେଇଛନ୍ତି। ଏହି କଟକଣା ପାରାଦୀପର ୧୦ କି.ମି. ପରିଧି ମଧ୍ୟରେ ବଳବତ୍ତର ରହିବ ଅର୍ଥାତ୍ ପାରାଦୀପରୁ ଗଡ଼ ପର୍ଯ୍ୟନ୍ତ କେହି ଅଣ୍ଡା ମାଂସ ଖାଇବେ ନାହିଁ କିମ୍ବା ବିକିବେ ନାହିଁ। ଏହାକୁ ପ୍ରତିଦିନ ପ୍ରାଣୀଧନ ଚିକିତ୍ସା ବିଭାଗ ଓ ପୋଲିସ ତଦାରଖ କରିବେ। ସହରକୁ ଯେପରି କୌଣସି ବାଟେ କୁକୁଡ଼ା ଓ ଅଣ୍ଡା ଗାଡ଼ି ଯାତାୟାତ ନ କରିବ ତାକୁ ପୋଲିସ ତଦାରଖ କରିବ। ଏଥିସହ ବାର୍ଡ ଫ୍ଲୁ ଚିହ୍ନଟ ଅଞ୍ଚଳରେ ଚଳିତମାସ ସ୍ବାସ୍ଥ୍ୟକର୍ମୀମାନେ ଘର ଘର ବୁଲି ଯାଞ୍ଚ କରିବେ। ଯେଉଁ ଲୋକଙ୍କର ତଣ୍ଟି ଦରଜ, ଘୋଳାବିନ୍ଧାଭଳି ଲକ୍ଷଣ ଦେଖାଯିବ ତୁରନ୍ତ ମେଡିକାଲକୁ ନିଆଯାଇ ସେମାନଙ୍କ ସ୍ବାସ୍ଥ୍ୟ ପରୀକ୍ଷା କରାଯିବ। କୁକୁଡ଼ା ମରା ଟିମ୍ ମଧ୍ୟ ସବୁବେଳେ ତଦାରଖ କରିବେ। ଏତଦ୍ବ୍ୟତିରେକ ଯେଉଁ ଅଞ୍ଚଳରେ କାଉ ମରୁଥିବେ ତାକୁ ସଙ୍ଗେସଙ୍ଗେ ଉଦ୍ଧାର କରି ପୋତିବେ। ସମୀକ୍ଷା ବୈଠକରେ ଜିଲାପାଳ ଷଡ଼ଙ୍ଗୀଙ୍କ ସମେତ ଏଡିଏମ୍ ବିଶ୍ୱଜିତ ବିଶ୍ୱାଳ, ପୌରାଧ୍ୟକ୍ଷ ବସନ୍ତ ବିଶ୍ୱାଳ, ପୌର ନିର୍ବାହୀ ଅଧିକାରୀ ଦିଲୀପ କୁମାର ମହାନ୍ତି, ତହସିଲଦାର ବାସୁଦେବ ଶତପଥୀ, ଏଏସ୍ପି ବିଷ୍ଣୁଚରଣ ମିଶ୍ର, ପ୍ରାଣୀଧନ ଚିକିତ୍ସାଧିକାରୀ ଓ ମେଡିକାଲ ଅଧିକାରୀ ପ୍ରମୁଖ ଉପସ୍ଥିତ ଥିଲେ। ଅପରପେକ୍ଷ ଗତମାସ ୨୬ରୁ କୁକୁଡ଼ା ଅଣ୍ଡା ଖାଇବା କଟକଣା ପରେ ସରକାରୀ ସ୍କୁଲ ଓ ଅଙ୍ଗନଓ୍ବାଡି କେନ୍ଦ୍ରରେ ଆଶାତୀତଭାବେ ଛାତ୍ରୀଛାତ୍ର ଉପସ୍ଥାପନ ହ୍ରାସ ପାଉଛି। ବୁଧବାର ଅଧିକାଂଶ ଅଙ୍ଗନଓ୍ବାଡି କେନ୍ଦ୍ରକୁ ପିଲା ଆସି ନ ଥିଲେ। ଅଙ୍ଗନଓ୍ବାଡି କର୍ମୀଙ୍କ କହିବା ହେଲା ଯେ, ଅଣ୍ଡା ଖାଇବା ବନ୍ଦ ପରଠାରୁ କେନ୍ଦ୍ରକୁ ପିଲା ଆସୁନାହାନ୍ତି। ଏ ପ୍ରସଙ୍ଗରେ ଜିଲାପାଳ ଷଡ଼ଙ୍ଗୀ କହିଛନ୍ତି, ଯେଉଁ କେନ୍ଦ୍ରକୁ ପିଲା ଆସୁନାହାନ୍ତି, ସେହି ସବୁ କେନ୍ଦ୍ରରେ ପିଲାଙ୍କୁ ଅଣ୍ଡା ବଦଳରେ ଫଳ ଖାଇବାକୁ କର୍ମୀମାନେ ଦେବେ। ତେବେ ଏ ସମ୍ପର୍କିତ କୌଣସି ଲିଖିତ ନିର୍ଦ୍ଦେଶ ନ ଥିବାରୁ ଅଙ୍ଗନଓ୍ବାଡି କର୍ମୀ ଓ ଶିକ୍ଷକ ପିଲାଙ୍କୁ ସାଦା ତରକାରୀ ଦେଉଛନ୍ତି। ବିଇଓ କୃତ୍ତିବାସ ବାରିକ କହିଛନ୍ତି, ଆମ ପାଖକୁ ନିର୍ଦ୍ଦେଶ ଆସିଲେ ଆମେ ସ୍କୁଲ୍ ପ୍ରଧାନଶିକ୍ଷକଙ୍କୁ ଜଣାଇବୁ। ସେ ପର୍ଯ୍ୟନ୍ତ ବିକଳ୍ପ ଭାବେ ପିଲାଙ୍କୁ ସାଦା ତରକାରୀ ଦିଆଯିବ।
